Document ID: 32011D0149

SKLEP KOMISIJE
z dne 7. marca 2011
o zgodovinskih emisijah iz letalstva v skladu s členom 3c(4) Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti
(notificirano pod dokumentarno številko C(2011) 1328)
(Besedilo velja za EGP)
(2011/149/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 3c(4) Direktive,
ob upoštevanju naslednjega:
(1)
Člen 3c Direktive 2003/87/ES določa skupno količino pravic, ki se dodelijo operaterjem zrakoplovov. Ta količina je opredeljena kot odstotek zgodovinskih emisij iz letalstva. Točka (s) člena 3 Direktive 2003/87/ES opredeljuje zgodovinske emisije iz letalstva kot povprečje letnih emisij v koledarskih letih 2004, 2005 in 2006 iz zrakoplovov, ki izvajajo letalske dejavnosti iz Priloge I k Direktivi 2003/87/ES. V skladu z odstavkoma 2 in 3 člena 3c navedene direktive je treba skupno količino pravic, ki se dodelijo operaterjem zrakoplovov, izračunati na podlagi tega zgodovinskega povprečja.
(2)
Komisiji je pri tem pomagala organizacija Eurocontrol, kot je predvideno v členu 18b Direktive 2003/87/ES. Kot najboljši razpoložljivi podatki za izračun zgodovinskih emisij so se šteli obsežni podatki o zračnem prometu iz Eurocontrolovih zbirk podatkov osrednjega urada za pristojbine na zračnih poteh (CRCO) in centralne enote za upravljanje pretoka zračnega prometa (CFMU). Ti med drugim vsebujejo izračun dejanske dolžine poti za vsak let. Emisije so se nato izračunale za vsak posamezen let z uporabo metodologije ANCAT 3 (zmanjševanje motenj zaradi letalskega prometa) in metodologije CASE (izračun emisij s selektivno ekvivalenco). Ta pristop k izračunavanju zgodovinskih emisij je bil dodatno izboljšan z uporabo podatkov o dejanski porabi goriva, ki jih je prostovoljno posredovalo reprezentativno število operaterjev zrakoplovov, kar je pripomoglo k izboljšavi točnosti pristopa modeliranja. Da bi se upoštevala poraba goriva, ki je povezana z uporabo pomožnih enot za napajanje, so bili izvedeni dodatni izračuni. Izbran je bil pristop, po katerem se je najprej določila povprečna poraba goriva pomožnih enot za napajanje za različne vrste zrakoplovov. Posamezni faktorji emisije pri porabi goriva pomožnih enot za napajanje so bili nato ekstrapolirani za izračun skupnih emisij pomožnih enot za napajanje, pri čemer je bil uporabljen proces, ki upošteva dejanski delež goriva, porabljenega pri letih v okviru sistema EU ETS za vsako vrsto zrakoplovov in pri zemeljskem napajanju na letališčih. Emisije skupne porabe goriva pomožnih enot za napajanje so bile vključene v zgodovinske emisije iz letalstva za vsako izmed let 2004, 2005 in 2006.
(3)
V koledarskem letu 2004 so bile letne emisije iz zrakoplovov, ki so opravljali letalsko dejavnost iz Priloge I k Direktivi 2003/87/ES, ocenjene na 209 123 585 ton CO2. V koledarskem letu 2005 so bile letne emisije iz takšnih zrakoplovov ocenjene na 220 703 342 ton CO2, medtem ko so bile v koledarskem letu 2006 letne emisije iz takšnih zrakoplovov ocenjene na 228 602 103 ton CO2. Zgodovinske emisije iz letalstva so opredeljene kot aritmetično povprečje teh emisij, ki znaša 219 476 343 ton CO2.
(4)
Komisija se je posvetovala z Odborom za podnebne spremembe, ustanovljenim v skladu s členom 9 Odločbe št. 280/2004/ES Evropskega parlamenta in Sveta z dne 11. februarja 2004 o mehanizmu za spremljanje emisij toplogrednih plinov v Skupnosti in o izvajanju Kjotskega protokola (2) -
SPREJELA NASLEDNJI SKLEP:
Člen 1
Zgodovinske emisije iz letalstva se za namene odstavkov 1 in 2 člena 3c Direktive 2003/87/ES določijo na 219 476 343 ton CO2.
Člen 2
Ta sklep je naslovljen na države članice.
V Bruslju, 7. marca 2011

Labels: 8
20